Majta maɨn ɨ maj tamuaamuataꞌa japuan huaꞌapua araꞌase, aɨ mu tyujsaɨj aꞌu tɨ aꞌutyavaacaꞌa aɨjna ɨ Jesús. Aj mu mi raataꞌixaa nain aꞌij mej tiꞌitɨj huáruu, nain aꞌij mej yeꞌi tihuaꞌumuáꞌate.
Aj puꞌi ayan tihuaꞌutaꞌixaa aɨjna ɨ Jesús tɨcɨn: ―Mu saꞌutauriyiꞌi. Ticheꞌe huatasaꞌupeꞌen ma aꞌahuaꞌa aꞌu tɨ cai tiꞌitɨ eꞌereꞌevee. ―Ayaa pu tyuꞌutaxajtacaꞌa. Aru eihua mu aꞌureꞌeninyéicaꞌa ɨ tyaɨte aꞌu tɨ aꞌutyavaacaꞌa aɨjna ɨ Jesús. Majta aꞌucɨꞌɨcaꞌa jemin ma muiꞌitɨ ɨ tyaɨte. Aɨj pu cɨn cai huatacɨꞌɨpajcaꞌa tɨ tyuꞌucuaꞌani aɨme ɨ maj jamuan áꞌujhuaꞌanyaꞌa.
Aj mu mi aꞌucɨj rujɨɨmuaꞌa baarcu jetze. Matɨꞌɨj mi maun aꞌaráꞌa aꞌu tɨ cai aꞌa aꞌatɨ.
Majta maɨn ɨ tyaɨte, aɨ mu huaꞌaséiraca matɨꞌɨj aꞌucɨj. Eihua mu raamuáꞌa ɨ Jesús. Aɨj mu cɨn ruꞌɨcan aꞌireꞌenyajxɨ aꞌu tɨ naꞌa maj aꞌuchaatɨme. Aɨ mu mi anacai aꞌaráꞌa aꞌu tɨ aꞌaraíxancheꞌe aɨjna ɨ Jesús, majta ɨ maj jamuan áꞌujhuaꞌanyaꞌa.
Ajta, tɨꞌɨj aɨn aitamaꞌacaꞌa ɨ baarcu jetze, eihua pu tyaɨte huaséijracaꞌa. Tɨꞌɨj ii huataujxaamɨste tɨꞌɨj huaꞌuseij. Yaa mu tityajaꞌuvátzɨj cumu canyaꞌaxɨ tɨ cai aꞌatɨ huaꞌa cujtaꞌa huamaꞌacaa. Aɨj puꞌi cɨn aꞌutyejche aɨjna ɨ Jesús tɨ tihuáꞌumuaꞌaten eihua.
Tɨꞌɨj huatyechumuaꞌaracaꞌa, aj mu mi aveꞌereꞌenye jemin ɨ maj jamuan áꞌujhuaꞌanyaꞌa. Matɨꞌɨj mi meyan tiraataꞌixaa tɨcɨn: ―Puꞌuri tyechumuaꞌari. Ajta cai aꞌatɨ yeꞌeche ayajna vejliꞌi.
Ajta cai tiꞌitɨj tichaꞌɨ maj raacuaꞌani mɨ tyaɨte. Pataꞌaj huaꞌureꞌitixɨꞌɨn, mej mi aꞌucɨ́jxɨꞌɨn ma aꞌahuaꞌa chajtaꞌa, aꞌu maj aꞌuchaatɨme tyaɨte mej mi pan huananan.
Aj pu i ayan tihuaꞌutaꞌixaa aɨjna ɨ Jesús, tɨcɨn: ―Muan xu tihuaꞌamin rujɨɨmuaꞌa sanaꞌa. Aj mu mi meyan tiraataꞌixaa tɨcɨn: ―¿Ni rɨꞌɨri tyaj jaꞌujuꞌun tyaj pan aꞌuváꞌananan tyej ti tihuaꞌumín? Tɨ puaꞌa teyan tiꞌituavaꞌa aꞌachu tɨ caj aꞌatɨ ramueꞌitɨcɨjca tɨ puaꞌa ayan tyuꞌumuareꞌen aꞌachu cumu huaꞌapua cieentu xɨcaj cɨmeꞌe, capu ajta tiꞌicɨꞌɨpáa aꞌame ɨ tumin tyej ti teyan huarɨni.
Aj puꞌi aɨn ɨ Jesús, ayan tihuaꞌutaꞌixaa tɨcɨn: ―Sericu, mu xaareꞌixeꞌereꞌe aꞌachuni caj me tirajchaꞌɨ ɨ pan. Matɨꞌɨj mi raamuaꞌareeriꞌi. Aj mu mi meyan tiraataꞌixaa tɨcɨn: ―Ai puꞌu caj tiꞌixuavi. Anxɨvi ɨ pan. Majta hueꞌité, caj mu tíꞌityahuaꞌapua. ―Yaa mu tyuꞌutaxajtacaꞌa.
Tɨꞌɨqui huaꞌutaityacaꞌa maj aꞌujraꞌase aa tɨ aꞌutuꞌupi ma muiꞌitɨ maꞌa.
Aj mu mi aꞌujráꞌasacaꞌa, seica anxɨte ma arástɨméꞌen, majta seica huaꞌapuate japuan tamuaamuataꞌa mu arástɨméꞌen.
Aj puꞌi aɨn ɨ Jesús, raꞌancuraɨꞌɨpɨꞌɨ ɨ pan, ajta aɨmej ɨ hueꞌité. Tɨꞌɨjtaꞌi raꞌantítaaraxɨ ɨ pan, aj mu mi huaꞌuráɨꞌɨpɨꞌɨte ɨ tyaɨte. Majta ɨ hueꞌité, aɨ mu majta huatamuiꞌiracaꞌa. Aj puꞌi huaꞌutaɨꞌɨpɨꞌɨ aɨjna ɨ Jesús ɨ maj jamuan áꞌujhuaꞌanyaꞌa mej mi huaꞌuraɨꞌɨpɨꞌɨteꞌen ɨ tyaɨte.
Naijmiꞌi mu tyuꞌucuaa ɨ tyaɨte. Tyamuaꞌa mu eihua tityáajuꞌuxai.
Ajta eihua pu avaꞌaturaa ɨ pan, majta ɨ hueꞌité. Tamuaamuataꞌa japuan huaꞌapua mu tyaꞌavaꞌɨste tɨꞌɨti sicɨri jetze aɨjna cɨmeꞌe ɨ tɨ avaꞌaturaa.
Majta maɨn ɨ mej tyuꞌucuaa ɨ tyetyaca, ayaa mu aráꞌaxcaa aꞌachu cumu anxɨ viꞌiraꞌa.